               EUROPOS KOMISIJA
            Briuselis, 2021 04 21
            COM(2021) 195 final
            2021/0101(NLE)
            Pasiūlymas
            TARYBOS SPRENDIMAS
            dėl pozicijų, kurių turi būti laikomasi Europos Sąjungos vardu Susitarimo dėl oficialiai remiamų eksporto kreditų dalyvėms ir Sektorių susitarimo dėl eksporto kreditų civiliniams orlaiviams (SSO) dalyvėms taikant rašytinę procedūrą, dėl Jungtinės Karalystės prašymų prisijungti prie šių susitarimų

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios turi būti laikomasi Sąjungos vardu Susitarimo dėl oficialiai remiamų eksporto kreditų (toliau – Susitarimas) dalyvėms ir Sektorių susitarimo dėl eksporto kreditų civiliniams orlaiviams (toliau – Sektorių susitarimas dėl orlaivių arba SSO) dalyvėms taikant rašytinę procedūrą, dėl Jungtinės Didžiosios Britanijos ir Šiaurės Airijos Karalystės (toliau – Jungtinė Karalystė) prašymų tapti Susitarimo dalyve ir SSO dalyve.

               2.Pasiūlymo aplinkybės

               2.1.Susitarimas ir Sektorių susitarimas dėl orlaivių

               Susitarimas yra savanoriškas susitarimas, kuriuo siekiama nustatyti tinkamo oficialiai remiamų eksporto kreditų naudojimo sistemą. Praktiškai tai reiškia, kad sudaromos vienodos sąlygos (t. y. konkurencija grindžiama eksportuojamų prekių ir paslaugų kaina ir kokybe, o ne suteiktomis finansinėmis sąlygomis) ir kartu siekiama naikinti subsidijas ir prekybos iškraipymus, susijusius su oficialiai remiamais eksporto kreditais (toliau – oficiali parama). Susitarimas įsigaliojo 1978 m. balandžio mėn. ir yra neribotos trukmės.

               Sektorių susitarimas dėl orlaivių yra Susitarimo III priedas ir jo tikslas – nustatyti nuspėjamo, nuoseklaus ir skaidraus oficialiai remiamų eksporto kreditų civilinių orlaivių ir susijusių prekių ir paslaugų, nurodytų SSO 4 straipsnio a dalyje, pardavimui ar nuomai, naudojimo sistemą. Taigi SSO taip pat siekiama skatinti vienodas sąlygas orlaivių sektoriaus eksporto srityje ir naikinti subsidijas bei prekybos iškraipymus, susijusius su oficialia parama. Sektorių susitarimas dėl orlaivių įsigaliojo 2011 m. vasario 1 d.

               Susitarimas, įskaitant Sektorių susitarimą dėl orlaivių, administraciniu požiūriu yra integruotas į EBPO ir jam teikiama EBPO kreditų sekretoriato parama. Nepaisant to, nei Susitarimas, nei Sektorių susitarimas dėl orlaivių nėra EBPO aktai
                  1
               .

               Europos Sąjunga – ne jos valstybės narės – yra Susitarimo ir Sektorių susitarimo dėl orlaivių dalyvė ir abu šie susitarimai yra perkelti į acquis communautaire 2011 m. lapkričio 16 d. Europos Parlamento ir Tarybos reglamentu (ES) Nr. 1233/2011
                  2
               . Todėl Susitarimas ir Sektorių susitarimas dėl orlaivių yra teisiškai privalomi pagal Sąjungos teisę.

               2.2.Susitarimo dalyvės ir SSO dalyvės

               Šiuo metu yra dešimt Susitarimo dalyvių (toliau – Susitarimo dalyvės): Australija, Kanada, Europos Sąjunga, Japonija, Korėja, Naujoji Zelandija, Norvegija, Šveicarija, Turkija ir Jungtinės Valstijos.

               Sektorių susitarimo dėl orlaivių dalyvių (toliau – SSO dalyvės) taip pat yra dešimt ir iš esmės SSO dalyvės sutampa su Susitarimo dalyvėmis. Vieninteliai skirtumai, kad Brazilija yra SSO dalyvė (bet ne Susitarimo dalyvė), o Turkija nėra SSO dalyvė (bet yra Susitarimo dalyvė).

               Susitarimo ir SSO dalyvės bendru sutarimu sprendžia atitinkamai dėl Susitarimo arba SSO pakeitimų.

               Susitarimo 3 straipsnyje nustatyta, kad dabartinės dalyvės gali pakviesti kitas EBPO nares ir ne nares tapti Susitarimo dalyvėmis. SSO dalyve galima tapti SSO I priedėlyje nustatyta tvarka.

               Europos Komisija atstovauja Sąjungai Susitarimo ir SSO dalyvių susitikimuose, taip pat, kai Susitarimo ir SSO dalyvės priima sprendimus rašytine procedūra.

               2.3.Numatomas Susitarimo dalyvių ir SSO dalyvių aktas

               Numatomu aktu Jungtinei Karalystei būtų suteiktas Susitarimo ir SSO dalyvės statusas pagal atitinkamus Jungtinės Karalystės prašymus tapti Susitarimo dalyve ir SSO dalyve.

               Jungtinei Karalystei išstojus iš ES, ji neteko atstovavimo Susitarime ir SSO. 2021 m. sausio 28 d. rašte Jungtinė Karalystė paprašė atitinkamų dalyvių oficialiai sutikti, kad Jungtinė Karalystė taptų abiejų susitarimų dalyve. Sausio 29 d. Susitarimo pirmininkas ir SSO dalyvės išplatino Jungtinės Karalystės prašymus ir nustatė 2021 m. kovo 31 d. terminą esamoms dalyvėms oficialiai atsakyti. 2021 m. vasario 11 d. Pirmininko pranešimu terminas pratęstas iki 2021 m. gegužės mėn. galo.

               Patvirtinus Jungtinės Karalystės dalyvavimą Susitarime ir SSO, reikėtų pakeisti Susitarimo 3 straipsnį ir SSO 3 straipsnį, t. y. nuostatas, kuriose išvardijamos atitinkamos dalyvės.

               Atsižvelgiant į tai, kas išdėstyta pirmiau, tikslinga nustatyti Sąjungos poziciją, kurios susitarimu įsteigtame organe turi būti laikomasi Sąjungos vardu, nes sprendimas bus privalomas Sąjungai ir turės poveikio Sąjungos teisei pagal Reglamento (ES) Nr. 1233/2011 1 straipsnį, kuriame teigiama, kad „Susitarime dėl oficialiai remiamų eksporto kreditų (toliau – Susitarimas) nustatytos gairės taikomos Sąjungoje. Susitarimo tekstas pateikiamas šio reglamento priede.“

               3.Pozicija, kurios turi būti laikomasi Sąjungos vardu

               Numatomais aktais Jungtinei Karalystei būtų sudarytos sąlygos tapti Susitarimo dalyve ir SSO dalyve.

               2021 m. sausio 29 d. Pirmininko pranešime teigiama: „Jungtinė Karalystė buvo viena iš pirmųjų šalių, XX a. 8-ajame dešimtmetyje nustačiusi finansines taisykles oficialiai remiamiems eksporto kreditams, ir nuo to laiko teikia nemažai tiek standartinių eksporto kreditų, tiek eksporto kreditų orlaiviams. Ji taip pat aktyviai dalyvauja Eksporto kreditų ir kreditų garantijų darbo grupės veikloje. Todėl būtų logiška ir abipusiškai naudinga Jungtinei Karalystei toliau turėti dalyvės statusą. Tikiuosi, kad dalyvės pritars šiam prašymui.“ Iš tiesų planuojama, kad visos Susitarimo dalyvės ir visos SSO dalyvės pritars Jungtinės Karalystės prašymams.

               Sąjunga suinteresuota, kad Jungtinė Karalystė dalyvautų tiek Susitarime, tiek SSO. Abu susitarimai užtikrina tvarkingo ir skaidraus oficialiai remiamų eksporto kreditų naudojimo atitinkamose jų taikymo srityse sistemą ir skatina vienodas sąlygas oficialiai remiamiems eksporto kreditams. Pastaraisiais metais Jungtinė Karalystė vis aktyviau teikia oficialią paramą. 2018 m. Jungtinės Karalystės vyriausybinis eksporto kreditų paramos departamentas „UK Export Finance“ (UKEF) suteikė mažiau nei 2 mlrd. EUR vertės oficialią paramą. 2019 m. ši suma siekė maždaug 5,5 mlrd. EUR. Jungtinė Karalystė, kaip Susitarimo ir Sektorių susitarimo dėl orlaivių dalyvė, turėtų laikytis jų taisyklių.

               Be to, kalbant konkrečiai apie Sektorių susitarimą dėl orlaivių, svarbu atsižvelgti į tai, kad Jungtinė Karalystė toliau valdo dalį bendrovės „Airbus“. Todėl ES valstybės narės ir Jungtinė Karalystė bendrai yra suinteresuotos oficialių eksporto kreditų reguliavimu orlaivių gamybos sektoriuje.

               Atsižvelgiant į tai, kad numatomo sprendimo tikslas – užtikrinti vienodas sąlygas ES eksporto pramonei ir tinkamai atsižvelgti į ES ir Jungtinės Karalystės konkrečių ekonominių interesų derinimą orlaivių gamybos sektoriuje, pozicijos, kurių turi būti laikomasi Sąjungos vardu, turėtų būti pritarti, kad Jungtinė Karalystė taptų Susitarimo dalyve ir Sektorių susitarimo dalyve.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               4.1.2.Taikymas aptariamuoju atveju

               Du aktai, kuriuos turi priimti Susitarimo dalyvės ir SSO dalyvės (t. y. nuspręsti dėl Jungtinės Karalystės prašymų tapti Susitarimo dalyve ir SSO dalyve), yra teisinę galią turintys aktai. Numatomi aktai yra teisinę galią turintys aktai, nes 2011 m. lapkričio 16 d. Europos Parlamento ir Tarybos reglamento (ES) Nr. 1233/2011 dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB, 1 straipsnyje teigiama, kad „Susitarime dėl oficialiai remiamų eksporto kreditų (toliau – Susitarimas) nustatytos gairės taikomos Sąjungoje. Susitarimo tekstas pateikiamas šio reglamento priede.“

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio.

               4.2.2.Taikymas aptariamuoju atveju

               Pagrindinis numatomų aktų tikslas ir turinys yra susiję su bendra prekybos politika. Todėl siūlomo sprendimo materialinis teisinis pagrindas yra 207 straipsnis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su 218 straipsnio 9 dalimi.

               5.Numatomo akto skelbimas

               Susitarimo dalyvių ir SSO dalyvių aktais bus iš dalies pakeistas Susitarimas ir Sektorių susitarimas dėl orlaivių, todėl tikslinga priimtus aktus paskelbti Europos Sąjungos oficialiajame leidinyje.

               2021/0101 (NLE)

               Pasiūlymas

               TARYBOS SPRENDIMAS

               dėl pozicijų, kurių turi būti laikomasi Europos Sąjungos vardu Susitarimo dėl oficialiai remiamų eksporto kreditų dalyvėms ir Sektorių susitarimo dėl eksporto kreditų civiliniams orlaiviams (SSO) dalyvėms taikant rašytinę procedūrą, dėl Jungtinės Karalystės prašymų prisijungti prie šių susitarimų

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Europos Parlamento ir Tarybos reglamentu (ES) Nr. 1233/2011
                  4
                Susitarime dėl oficialiai remiamų eksporto kreditų (toliau – Susitarimas) pateiktos gairės perkeltos į Sąjungos teisę ir atitinkamai yra teisiškai privalomos Sąjungai
                  5
               ;

               (2)Susitarimo dalyvės yra šios: Australija, Kanada, Europos Sąjunga, Japonija, Korėja, Naujoji Zelandija, Norvegija, Šveicarija, Turkija ir Jungtinės Valstijos;

               (3)Sektorių susitarimas dėl eksporto kreditų civiliniams orlaiviams (toliau – Sektorių susitarimas dėl orlaivių arba SSO) yra Susitarimo III priedas ir pagal SSO 2 straipsnį yra neatskiriama Susitarimo dalis. SSO perkeltas į Sąjungos teisę ir teisiškai privalomas Sąjungoje pagal Europos Parlamento ir Tarybos reglamentą (ES) Nr. 1233/2011
                  6
               ,
                  7
               ;

               (4)SSO dalyvės yra: Australija, Brazilija, Kanada, Europos Sąjunga, Japonija, Korėja, Naujoji Zelandija, Norvegija, Šveicarija ir Jungtinės Valstijos;

               (5)tiek Susitarimu, tiek Sektorių susitarimu dėl orlaivių sudaromos sąlygos tvarkingai ir skaidriai naudoti oficialiai remiamus eksporto kreditus atitinkamose jų taikymo srityse. Jais siekiama sudaryti vienodas oficialiai remiamų eksporto kreditų teikimo sąlygas ir taip skatinti eksportuotojų konkurenciją, pagrįstą eksportuojamų prekių ir paslaugų kokybe ir kainomis, o ne palankiausiomis oficialiai remiamomis finansinėmis sąlygomis;

               (6)Jungtinė Didžiosios Britanijos ir Šiaurės Airijos Karalystė (toliau – Jungtinė Karalystė) pasitraukė iš Sąjungos 2020 m. sausio 31 d.
                  8
               ;

               (7)Susitarimo 3 straipsnyje nustatyta, kad dabartinės dalyvės gali pakviesti kitas EBPO nares ir ne nares tapti Susitarimo dalyvėmis. SSO dalyve galima tapti SSO I priedėlyje nustatyta tvarka;

               (8)2021 m. sausio 28 d. raštu Jungtinė Karalystė paprašė, kad Susitarimo dalyvės ir Sektorių susitarimo dėl orlaivių dalyvės pritartų, kad Jungtinė Karalystė taptų atitinkamai Susitarimo dalyve ir Sektorių susitarimo dėl orlaivių dalyve. Susitarimo dalyvės ir SSO dalyvės sprendimą dėl šių prašymų turi priimti taikydamos rašytinę procedūrą;

               (9)tikslinga nustatyti poziciją, kurios Sąjungos vardu turi laikytis Susitarimo dalyvės, taip pat poziciją, kurios Sąjungos vardu turi laikytis Sektorių susitarimo dėl orlaivių dalyvės, nes Susitarimo dalyvių ir SSO dalyvių sprendimai Sąjungai bus privalomi pagal Reglamento (ES) Nr. 1233/2011 2 straipsnį,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Susitarimo dėl oficialiai remiamų eksporto kreditų dalyvėms taikant rašytinę procedūrą, dėl Jungtinės Karalystės prašymo tapti Susitarimo dalyve, yra pritarti šiam prašymui.

               1a straipsnis

               Pozicija, kurios Sąjungos vardu turi būti laikomasi Sektorių susitarimo dėl eksporto kreditų civiliniams orlaiviams dalyvėms taikant rašytinę procedūrą, dėl Jungtinės Karalystės prašymo tapti šio sektorių susitarimo dalyve, yra pritarti šiam prašymui.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        Kaip apibrėžta EBPO konvencijos 5 straipsnyje.

                     (2)

                        2011 m. lapkričio 16 d. Europos Parlamento ir Tarybos reglamentas (ES) Nr. 1233/2011 dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB (OL L 326, 2011 12 8, p. 45).

                     (3)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        2011 m. lapkričio 16 d. Europos Parlamento ir Tarybos reglamentas (ES) Nr. 1233/2011 dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB (OL L 326, 2011 12 8, p. 45).

                     (5)

                        Ankstesnės EBPO susitarimo redakcijos į ES teisę perkeltos Tarybos sprendimais.

                     (6)

                        2011 m. lapkričio 16 d. Europos Parlamento ir Tarybos reglamentas (ES) Nr. 1233/2011 dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB (OL L 326, 2011 12 8, p. 45).

                     (7)

                        Ankstesnės EBPO susitarimo redakcijos į ES teisę perkeltos Tarybos sprendimais.

                     (8)

                        2020 m. sausio 30 d. Tarybos sprendimas (ES) 2020/135 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos sudarymo (OL L 29, 2020 1 31, p. 1).


               EUROPOS KOMISIJA
            Briuselis, 2021 04 27
            COM(2021) 207 final
            2021/0107(BUD)
            Pasiūlymas
            EUROPOS PARLAMENTO IR TARYBOS SPRENDIMAS
            dėl Europos prisitaikymo prie globalizacijos padarinių fondo lėšų mobilizavimo pagal Vokietijos paraišką „EGF/2020/003 DE/GMH Guss“

               AIŠKINAMASIS MEMORANDUMAS

               PASIŪLYMO APLINKYBĖS

               1.Europos prisitaikymo prie globalizacijos padarinių fondo (EGF) finansinės paramos taisyklės nustatytos 2013 m. gruodžio 17 d. Europos Parlamento ir Tarybos reglamente (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  1
                (toliau – EGF reglamentas)
                  2
               .

               2.2020 m. gruodžio 15 d. Vokietija pateikė paraišką „EGF/2020/003 DE/GMH Guss“ dėl finansinės paramos iš EGF, nes iš Vokietijos įmonės „GMH Guss GmbH“ atleista darbuotojų
                  3
               .

               3.Įvertinusi šią paraišką, Komisija, laikydamasi visų taikytinų EGF reglamento nuostatų, padarė išvadą, kad finansinės EGF paramos suteikimo sąlygos yra įvykdytos.

               PARAIŠKOS SANTRAUKA

                        EGF paraiška

                        EGF/2020/003 DE/GMH Guss

                        Valstybė narė

                        Vokietija

                        Susijęs (-ę) regionas (-ai) (NUTS
                           4
                         2 lygmuo)

                        Diuseldorfas (DEA1)

                        Arnsbergas (DEA5)

                        Paraiškos pateikimo data

                        2020 m. gruodžio 15 d.

                        Paraiškos gavimo patvirtinimo data

                        2020 m. gruodžio 15 d.

                        Prašymo pateikti papildomos informacijos data

                        2020 m. gruodžio 28 d.

                        Papildomos informacijos pateikimo terminas

                        2021 m. vasario 8 d.

                        Vertinimo atlikimo terminas

                        2021 m. gegužės 3 d.

                        Intervencijos kriterijus

                        EGF reglamento 4 straipsnio 1 dalies a punktas

                        Pagrindinė įmonė

                        „GMH Guss“

                        Susijusių įmonių skaičius

                        1

                        Ekonominės veiklos sektorius (-iai)

                        (NACE 2 red. skyrius)
                           5

                        24 skyrius (Pagrindinių metalų gamyba)

                        Patronuojamųjų bendrovių, tiekimo ir tolesnės gamybos grandies įmonių skaičius

                        4

                        Ataskaitinis laikotarpis (keturių mėnesių)

                        2020 m. liepos 31 d. – 2020 m. lapkričio 30 d.

                        Atleistų darbuotojų skaičius ataskaitiniu laikotarpiu

                        585

                        Bendras reikalavimus atitinkančių paramos gavėjų skaičius

                        585

                        Bendras tikslinių paramos gavėjų skaičius

                        476

                        Prie individualių poreikių pritaikytoms paslaugoms skirtas biudžetas (EUR)

                        1 730 731

                        EGF paramai įgyvendinti skirtas biudžetas
                           6
                         (EUR)

                        72 114

                        Visa suma (EUR)

                        1 802 845

                        EGF parama (60 %) (EUR)

                        1 081 706

               PARAIŠKOS VERTINIMAS

               Procedūra

               4.Vokietija paraišką „EGF/2020/003 DE/GMH Guss“ pateikė 2020 m. gruodžio 15 d., t. y. per 12 savaičių nuo dienos, kurią buvo įgyvendinti EGF reglamento 4 straipsnyje išdėstyti intervencijos kriterijai. 2020 m. gruodžio 28 d. Komisija patvirtino gavusi paraišką ir tą pačią dieną Vokietijos paprašė pateikti papildomos informacijos. Papildoma informacija pateikta per šešias savaites nuo prašymo gavimo. 12 savaičių terminas, iki kurio gavusi tinkamai užpildytą paraišką Komisija turėtų baigti pareiškėjo atitikties EGF finansinės paramos suteikimo sąlygoms vertinimą, baigiasi 2021 m. gegužės 3 d.

               Paraiškos atitiktis reikalavimams

               Susijusios įmonės ir paramos gavėjai

               5.Paraiška susijusi su 585 darbuotojais, atleistais iš darbo keturiose įmonės „GMH Guss GmbH“ patronuojamosiose bendrovėse. Įmonė vykdo veiklą ekonomikos sektoriuje, kuris priskiriamas NACE 2 red. 24 skyriui (Pagrindinių metalų gamyba). Darbuotojai atleisti NUTS 2 lygio Diuseldorfo (DEA1)
                  7
                ir Arnsbergo (DEA5)
                  8
                regionuose. Šios bendrovės yra įsikūrusios Šiaurės Reino-Vestfalijos žemėje, tradiciniame pramoniniame Rūro regione.

               Intervencijos kriterijai

               6.Šią paraišką Vokietija pateikė laikydamasi EGF reglamento 4 straipsnio 1 dalies a punkte nustatytų intervencijos kriterijų, pagal kuriuos per keturių mėnesių laikotarpį iš valstybės narės įmonės turi būti atleista ne mažiau kaip 500 darbuotojų.

               7.Šios paraiškos ataskaitinis keturių mėnesių laikotarpis: 2020 m. liepos 31 d. – 2020 m. lapkričio 30 d.

               8.Ataskaitiniu laikotarpiu iš „GMH Guss“ buvo atleisti 585 darbuotojai.

               Atleistų darbuotojų ir darbo veiklą nutraukusių asmenų apskaičiavimas

               9.Ataskaitiniu laikotarpiu atleistų darbuotojų skaičius apskaičiuotas nuo tos dienos, kurią darbdavys, vadovaudamasis Tarybos direktyvos 98/59/EB
                  9
                3 straipsnio 1 dalimi, kompetentingai valdžios institucijai raštu pranešė apie planuojamą kolektyvinį atleidimą iš darbo. Vokietija iki Komisijos atliekamo paraiškos vertinimo pabaigos patvirtino, kad faktiškai atleisti 585 darbuotojai.

               Reikalavimus atitinkantys paramos gavėjai

               10.Bendras reikalavimus atitinkančių paramos gavėjų skaičius yra 585.

               Darbuotojų atleidimo sąsaja su esminiais pasaulio prekybos sistemos struktūriniais pokyčiais dėl globalizacijos

               11.Siekdama įrodyti darbuotojų atleidimo sąsają su esminiais pasaulio prekybos sistemos struktūriniais pokyčiais dėl globalizacijos, Vokietija teigia, kad Vokietijos liejyklų pramonė susiduria su dideliais iššūkiais, pavyzdžiui, tarptautinės prekybos prekėmis ir paslaugomis pokyčiais, taip pat veiklos perkėlimu į ES nepriklausančias šalis.

               12.Metalo liejyklose metalai išlydomi ir liejami į specialiai pagamintas formas. Šis procesas reikalauja daug darbo jėgos. Liejyklos paprastai lieja metalus, kai reikia išgauti labai sudėtingas formas. Metalo liejyklos paprastai yra kitų gamybos pramonės šakų, visų pirma automobilių pramonės, taip pat mašinų, statybos, plieno, energetikos, chemijos ir sveikatos technologijų pramonės, tiekėjos. Vokietijoje pagrindiniai metalo liejyklų klientai yra automobilių pramonė (60 proc.) ir mašinų pramonė (26 proc.)
                  10
               . Liejyklos yra labai specializuotos ir savo klientams tiekia pagal užsakymą pagamintus produktus, todėl liejyklų veikla labai priklauso nuo konkrečių pagrindinių klientų paklausos.

               13.Dvi „GMH Guss“ patronuojamosios bendrovės buvo automobilių pramonės tiekėjos: viena – automobilių gamintojų, o kita – sunkiasvorių sunkvežimių gamintojų. Trečia patronuojamoji bendrovė buvo mašinų pramonės tiekėja, kurios didelė dalis produkcijos buvo skirta laivų statybai. Ketvirta patronuojamoji bendrovė, kaip ir pati patronuojančioji įmonė, teikė administracines paslaugas patronuojamosioms gamybos bendrovėms.

               14.Tradiciškai metalo liejyklos buvo statomos netoli pagrindinių klientų, nes reikėjo glaudžiai bendradarbiauti, kuriant pagal užsakymą gaminamus produktus, ir dėl sudėtingo sunkių gaminių gabenimo. Todėl Vokietijoje ši pramonė visų pirma įsikūrusi tradiciniuose gamybos regionuose. 25 proc. Vokietijos metalo liejinių pagaminama Šiaurės Reine-Vestfalijoje
                  11
               .

               15.Nors 2019 m. Vokietija buvo didžiausia metalo liejinių gamintoja ES, pagaminanti daugiau nei dvigubai daugiau nei Italija ir tris kartus daugiau nei Prancūzija
                  12
               , Vokietijos gamyba sudarė tik 5 proc. pasaulinės gamybos ir atsiliko nuo Kinijos (45,5 proc.), Indijos (11 proc.) ir JAV (8,8 proc.).

               16.Kalbant apie automobilių pramonę, kuri yra viena iš pagrindinių Vokietijos liejyklų klientų, pasaulio prekybos tendencijos pastaraisiais metais labai pasikeitė. 2000 m. ES buvo pirmaujantis pasaulyje regionas, kuriame pagaminama 33 proc. pasaulinės automobilių produkcijos, tačiau iki 2019 m. ES pasaulinės rinkos dalis sumažėjo iki 19 proc. Dėl augančios paklausos regione šiuo metu automobilių gamybos srityje pasaulyje iš esmės dominuoja Azija – 2019 m. jos automobilių gamyba sudarė 54 proc. pasaulinės automobilių rinkos. Pirmą kartą istorijoje Vokietijos automobilių gamintojai Kinijoje pagamino daugiau automobilių nei Vokietijoje. Iš viso 2019 m. automobilių gamyba sumažėjo iki žemiausio lygio nuo 1996 m.
                  13
               .

               17.Kalbant apie sunkiasvorių sunkvežimių gamintojus, Vokietijoje sunkiasvorių sunkvežimių, sveriančių daugiau kaip 3,5 tonos, gamyba sumažėjo beveik perpus – nuo 256 131 transporto priemonės 2008 m. iki 133 997 transporto priemonių 2019 m. Šiuo metu pasaulinėje rinkoje dominuoja Kinija – jos rinkos dalis sudaro 40 proc. pasaulinės produkcijos, o dėl perteklinės gamybos sunkiasvorius sunkvežimius daugelyje pasaulio vietų ji parduoda labai konkurencingomis kainomis ir taip priverčia konkurentus mažinti kainas
                  14
               .

               18.Be to, Europos rinkoje visoje automobilių pramonėje išryškėjo tendencija gamybą arba tam tikras tiekimo grandinės dalis perkelti į Rytų Europą, įskaitant trečiąsias šalis. Tai visų pirma pasakytina apie darbui imlius gaminius, pvz., metalo liejinius. Žemesni aplinkos apsaugos standartai, visų pirma ES nepriklausančiose šalyse, yra dar viena priežastis, dėl kurios metalo liejinių gamyba perkeliama į šias šalis
                  15
               .

               19.Kalbant apie laivų statybos pramonę, 2011–2019 m. vidutinė metinė gamyba Europoje, palyginti su 2002–2010 m., sumažėjo perpus
                  16
               . Šiuo metu pasaulinėje rinkoje dominuoja Azijos gamintojai, užimantys 84 proc. rinkos
                  17
               .

               20.Dėl šių su globalizacija susijusių iššūkių metalo liejimo pramonė patyrė didelių sunkumų, todėl 2018–2019 m. bendra metalo liejinių gamyba Vokietijoje sumažėjo 8,9 proc.
                  18

               21.Iki šiol pateiktos šešios su NACE 24 skyriumi (Pagrindinių metalų gamyba) susijusios EGF paraiškos, iš kurių keturios grindžiamos globalizacijos sukeltais prekybos pokyčiais, dvi – pasauline finansų ir ekonomikos krize
                  19
               .

               Darbuotojų atleidimą ir darbo veiklos nutraukimą lemiantys įvykiai

               22.Šį atleidimą iš darbo lėmė „GMH Guss“ bankroto procedūra. Nors viena patronuojamoji bendrovė – „Dieckerhoff Guss GmbH“ – buvo visiškai uždaryta, kitos buvo uždarytos iš dalies ir veikia pagal bankroto administravimo procedūrą. Iš 1 000 darbuotojų 585 neteko darbo. Valdžios institucijoms apie darbuotojų atleidimą iš bendrovės „Walter Hundhausen GmbH“ pranešta 2020 m. liepos 31 d., iš „Dieckerhoff Guss GmbH“ – 2020 m. rugsėjo 24 d., o iš likusių bendrovių – 2020 m. spalio 5 d.

               23.„GMH Guss“ verslo aplinka jau buvo sudėtinga dėl globalizacijos, tačiau kai pagrindinis patronuojamosios bendrovės „Walter Hundhausen GmbH“ klientas, užsakantis 60 proc. patronuojamosios bendrovės produkcijos, nusprendė tam tikras tiekimo grandinės dalis perkelti į Turkiją, problemos pasiekė aukščiausią tašką.

               24.Be to, konkuruojanti Taivano bendrovė MEITA atidarė dvi liejyklas Obrenovaco mieste Serbijoje. Šios liejyklos, kurias labai subsidijuoja Serbijos vyriausybė, pradėjo gamybą atitinkamai 2017 m. ir 2019 m. ir gamina, visų pirma, Europos automobilių pramonei
                  20
               . Dėl subsidijų ir mažesnių darbo sąnaudų MEITA galėjo pasiūlyti daug mažesnes kainas nei jos konkurentai Vokietijoje. Todėl 2019 m. pagrindiniai „GMH Guss“ patronuojamosios bendrovės „Dieckerhoff Guss GmbH“ automobilių pramonės klientai pareikalavo sumažinti kainą 30 proc., o „Dieckerhoff“ to negalėjo padaryti. Klientų, kurie vėliau sudarė sutartis su Serbijos MEITA fabrikais, praradimas reiškė „Dieckerhoff Guss“ pabaigą.

               25.Socialiniai partneriai susitarė įsteigti keturias perkėlimo bendroves
                  21
               , po vieną kiekvienai „GMH Guss“ patronuojamajai bendrovei. Perkėlimo bendroves valdys „BOB Transfer GmbH“. 476 darbuotojai pasirašė trišalę sutartį, pagal kurią pasibaigus darbiniams santykiams su „GMH Guss“ arba viena iš keturių jos patronuojamųjų bendrovių jie bus įdarbinti perkėlimo bendrovėse.

               26.EGF parama bus panaudota įprastoms perkėlimo bendrovių siūlomoms priemonėms papildyti ir taip pat gali būti panaudota individualioms priemonėms pratęsti. 2020 m. rugpjūčio 1 d. pirmoje perkėlimo bendrovėje pradėjo dirbti 86 darbuotojai, likę darbuotojai pradėjo dirbti 2020 m. spalio 1 d.

               Tikėtinas darbuotojų atleidimo poveikis vietos, regiono ar šalies ekonomikai ir užimtumui

               27.Manoma, kad darbuotojų atleidimas padarys didelį neigiamą poveikį vietos ekonomikai. Rūras – labai urbanizuotas pramoninis regionas. Šis tradicinis anglių kasybos ir plieno gamybos regionas jau nuo praėjusio amžiaus septintojo dešimtmečio  susiduria su didelėmis struktūrinėmis problemomis, nedarbo lygis nuolat viršija Šiaurės Reino-Vestfalijos vidurkį. COVID-19 pandemija dar labiau neigiamai veikia darbo rinką. Nuo 2019 m. rugsėjo mėn. iki 2020 m. rugsėjo mėn. nedarbas Šiaurės Reine-Vestfalijoje padidėjo nuo 6,5 proc. iki 7,9 proc., o Rūro regione – nuo 9 proc. iki 10,7 proc. Dauguma atleistų darbuotojų yra pasiekę antrąją jų profesinės karjeros pusę, jų kvalifikacijos lygis žemas ir dažnai prastai moka vokiečių kalbą.

               Tiksliniai paramos gavėjai ir siūlomi veiksmai

               Tiksliniai paramos gavėjai

               28.Apskaičiuota, kad priemonėmis pasinaudos 476 atleisti darbuotojai. Šių darbuotojų pasiskirstymas pagal lytį, pilietybę ir amžiaus grupę:

                        Kategorija

                        Bendras tikslinių
                        paramos gavėjų skaičius

                        Lytis:

                        Vyrai:

                        455

                        (95,59 %)

                        Moterys:

                        21

                        (4,41 %)

                        Pilietybė:

                        ES piliečiai:

                        291

                        (61,13 %)

                        ne ES piliečiai:

                        185

                        (38,87 %)

                        Amžiaus grupė:

                        15–24 metų:

                        7

                        (1,47 %)

                        25–29 metų:

                        24

                        (5,04 %)

                        30–54 metų:

                        269

                        (56,51 %)

                        55–64 metų:

                        175

                        (36,76 %)

                        vyresni nei 64 metų:

                        1

                        (0,21 %)

               Siūlomų veiksmų tinkamumas finansuoti

               29.Prie individualių poreikių pritaikytos paslaugos, kurios bus teikiamos atleistiems darbuotojams, apima toliau išvardytus veiksmus.

               –Kvalifikacijos kėlimo priemonės. Šios priemonės siūlomos po profiliavimo ir profesinio orientavimo pokalbių. Kursai gali būti individualūs arba grupiniai. Atsižvelgiant į didelį migrantų kilmės dalyvių skaičių, dalyviams, kurie prastai moka vokiečių kalbą, bus siūlomi vokiečių kalbos kursai.

               –Panašios patirties grupės ir praktiniai seminarai. Tai – forumai, kuriuose moderatorius padės dalyviams pasidalyti idėjomis ir išanalizuoti jų patirtį. Kai kurios panašios patirties grupės daugiausia dėmesio skiria bendrai dalyvių – pavyzdžiui, migrantų kilmės ar vyresnio amžiaus dalyvių, – patirčiai.

               –Konsultacijos verslo steigimo klausimais. Tai – konsultacinės paslaugos besidomintiems savo verslo steigimu. Šios paslaugos apims prie individualių poreikių pritaikytas konsultuojamojo ugdymo priemones, taip pat dalyvavimą grupinio konsultuojamojo ugdymo sesijose.

               –Pagalba ieškant darbo. Profesionalūs darbo konsultantai padės nustatyti potencialias laisvas darbo vietas, apie kurias dar nepaskelbta, ir kurios gali tikti atleistiesiems darbuotojams.

               –Profesinis konsultavimas ir orientavimas. Remdamiesi pirminiais profiliavimo pokalbiais, profesinio orientavimo konsultantai ne tik informuos apie darbo rinkos pokyčius ir galimas karjeros galimybes, bet ir teiks motyvacinę, įkvepiančią pagalbą bei paramą darbo prašymus teikiantiems asmenims. Darbuotojai bus skatinami tobulinti savo įgūdžius arba įgyti naujų įgūdžių ir dalyvauti švietimo ir mokymo priemonėse, kuriomis siekiama rasti naują darbą, galbūt kitame sektoriuje.

               –Tarptautinis konsultavimas darbo vietų klausimais. Darbo ieškantiems asmenims, pasirengusiems priimti darbo vietos pasiūlymą kitoje ES valstybėje narėje, specialieji konsultantai padės ieškoti darbo, informuos apie darbo sąlygas atitinkamoje valstybėje narėje ir padės gauti kvalifikacijos vertimą ir pripažinimą.

               –Tolesnė mentorystė. Tolesnes konsultavimo paslaugas darbuotojai galės gauti ir gavę naują darbą – taip siekiama palengvinti perėjimą į naują darbo aplinką ir sumažinti darbo praradimo riziką.

               –Mokymo išmoka. Išmokos pradedamos mokėti nuo tos dienos, kai darbuotojas patenka į perkėlimo bendrovę, ir baigiamos mokėti, kai asmuo ją palieka. Norint gauti išmoką, būtina dalyvauti aktyviose darbo rinkos priemonėse.

               30.Parengtos priemonės atitinka Vokietijos tvarumo strategiją.

               31.Atsižvelgiant į COVID-19 pandemiją, siekiant užtikrinti priemonių įgyvendinimą, parengta sanitarinės higienos koncepcija. Ji apima nuotolinio mokymo kursus ir tinkamas patalpas klasėse rengiamiems kursams
                  22
               .

               32.Čia aprašyti siūlomi veiksmai yra aktyvios darbo rinkos priemonės, priskiriamos prie tinkamų finansuoti veiksmų, apibrėžtų EGF reglamento 7 straipsnyje. Šie veiksmai nepakeičia pasyvių socialinės apsaugos priemonių.

               33.Vokietija pateikė reikiamą informaciją apie atitinkamai įmonei privalomus veiksmus, kaip nustatyta nacionalinėje teisėje arba kolektyvinėse sutartyse. Ji patvirtino, kad tokie veiksmai negali būti pakeisti EGF finansine parama.

               Biudžeto sąmata

               34.Numatomos bendros išlaidos – 1 802 845 EUR; iš jų išlaidos prie individualių poreikių pritaikytoms paslaugoms – 1 730 731 EUR ir išlaidos pasirengimo, valdymo, informavimo ir viešinimo, kontrolės ir ataskaitų teikimo veiklai – 72 114 EUR.

               35.Bendra iš EGF prašomos finansinės paramos suma yra 1 081 706 EUR (60 proc. visų išlaidų).

                        Veiksmai

                        Numatomas dalyvių skaičius

                        Numatomos išlaidos vienam dalyviui
                        (EUR
                           23
                        )

                        Numatomos visos išlaidos

                        (EUR)
                           24

                        Prie individualių poreikių pritaikytos paslaugos (veiksmai pagal EGF reglamento 7 straipsnio 1 dalies a ir c punktus)

                        Kvalifikacijos kėlimo priemonės (Qualifizierungsmaßnahmen)

                        415

                        1 189

                        493 605

                        Panašios kvalifikacijos darbuotojų grupės ir praktiniai seminarai

                        240

                        438

                        105 160

                         Konsultacijos verslo steigimo klausimais (Existenzgründerberatung)

                        3

                        5 133

                        15 400

                        Pagalba ieškant darbo (Beratung und Stellenakquise)

                        476

                        517

                        245 968

                        Profesinis konsultavimas ir orientavimas (Berufsvorbereitung und Orientierung)

                        200

                        201

                        40 133

                        Tarptautinis konsultavimas darbo klausimais (Internationale Beratung)

                        10

                        1 133

                        11 332

                        Tolesnė mentorystė (Nachbetreuungsmaßnahmen)

                        375

                        569

                        213 378

                        Tarpinė suma (a)

                        Prie individualių poreikių pritaikytų paslaugų paketo procentinė dalis

                        –

                        1 124 976

                        (65 %)

                        Išmokos ir paskatos (veiksmai pagal EGF reglamento 7 straipsnio 1 dalies b punktą)

                        Mokymo išmokos (Transferkurzarbeitergeld)

                        476

                        1 273

                        605 755

                        Tarpinė suma (b)

                        Prie individualių poreikių pritaikytų paslaugų paketo procentinė dalis

                        –

                        605 755

                        (35 %)

                         Veiksmai pagal EGF reglamento 7 straipsnio 4 dalį

                        1. Parengiamoji veikla

                        –

                        7 211

                        2. Valdymas

                        –

                        39 663

                        3. Informavimas ir viešinimas

                        –

                        3 606

                        4. Kontrolė ir ataskaitų teikimas

                        –

                        21 634

                        Tarpinė suma (c)

                        Bendrų išlaidų procentinė dalis

                        –

                        72 114

                        (4 %)

                        Visos išlaidos (a + b + c):

                        –

                        1 802 845

                        EGF parama (60 proc. visų išlaidų)

                        –

                        1 081 706

               36.Lentelėje nurodytiems veiksmams, kaip ir veiksmams pagal EGF reglamento 7 straipsnio 1 dalies b punktą, skirtos išlaidos neviršija 35 proc. bendrų išlaidų, skirtų suderintam prie individualių poreikių pritaikytų paslaugų paketui. Vokietija patvirtino, kad šie veiksmai taikomi su sąlyga, kad tiksliniai paramos gavėjai patys aktyviai dalyvautų darbo paieškos ar mokymosi veikloje.

               Išlaidų tinkamumo finansuoti laikotarpis

               37.Prie individualių poreikių pritaikytas paslaugas tiksliniams paramos gavėjams Vokietija pradėjo teikti 2020 m. rugpjūčio 1 d. Todėl šių veiksmų išlaidos bus laikomos tinkamomis finansuoti EGF lėšomis nuo 2020 m. rugpjūčio 1 d. iki 2022 m. gruodžio 15 d.

               38.Pirmąsias administracines išlaidas, susijusias su EGF įgyvendinimu, Vokietija patyrė 2020 m. lapkričio 1 d. Todėl parengiamosios, valdymo, informavimo ir viešinimo, kontrolės ir ataskaitų teikimo veiklos išlaidos laikomos tinkamomis finansuoti EGF finansinės paramos lėšomis nuo 2020 m. lapkričio 1 d. iki 2023 m. birželio 15 d.

               Nacionalinių ar Sąjungos fondų finansuojamų veiksmų papildomumas

               39.Nacionalinio išankstinio finansavimo ir bendro finansavimo šaltiniai – federalinis biudžetas ir Bundesagentur für Arbeit (Federalinė darbo agentūra). Jų lėšomis finansuojamas nacionalinis įnašas – 40 proc. visų išlaidų EGF finansuojamoms priemonėms, kurias siūlo perkėlimo bendrovė
                  25
               .

               40.Vokietija patvirtino, kad pirmiau nurodytos EGF finansuojamos priemonės nebus remiamos pagal kitas Sąjungos finansines priemones.

               41.Vokietija nurodė, kad siūlomos EGF priemonės papildo Europos socialinio fondo (ESF) siūlomas priemones. Pagal ESF Šiaurės Reino-Vestfalijos veiksmų programą bendrai finansuojamos kai kurios darbo santykių nutraukimo programos (Sozialplan), dėl kurios susitarė socialiniai partneriai, pagrindinės priemonės. Vokietija patvirtino, kad EGF nepakeičia nė vienos iš šių priemonių.

               Tvarka, kurios laikantis buvo konsultuotasi su tiksliniais paramos gavėjais ar jų atstovais arba socialiniais partneriais, vietos ir regioninėmis valdžios institucijomis

               42.Vokietija nurodė, kad suderintas prie individualių poreikių pritaikytų paslaugų paketas parengtas konsultuojantis su visomis susijusiomis šalimis, visų pirma socialiniais partneriais. Planuodama EGF finansuojamas priemones, Federalinė darbo ir socialinių reikalų ministerija konsultavosi su valstybine užimtumo tarnyba (VUT) ir „BOB Transfer GmbH“ dėl galimos EGF paramos masto. Nuo pat pradžių socialiniai partneriai pritarė galimai EGF paraiškai. Galimai EGF bendrai finansuojamai intervencijai valdyti buvo įsteigtas stebėsenos komitetas. Stebėsenos komitetą sudaro ne tik Darbo ir socialinių reikalų ministerijos, VUT ir perkėlimo bendrovės atstovai, bet ir socialinių partnerių atstovai, profesinės sąjungos „IG Metall“ atstovai, atleidžiančiosios įmonės ir jos patronuojamųjų bendrovių likvidatoriai, taip pat įmonių tarybų atstovai.

               Valdymo ir kontrolės sistemos

               43.Paraiškoje pateiktas valdymo ir kontrolės sistemos aprašas, kuriame nurodyta susijusių įstaigų atsakomybė. Vokietija pranešė Komisijai, kad finansinę paramą valdys tos pačios Federalinės darbo ir socialinių reikalų ministerijos (Bundesministerium für Arbeit und Soziales) tarnybos, kurios valdo ESF paramą. „Gruppe Europäische Fonds für Beschäftigung“ veikia kaip šių fondų valdymo institucija
                  26
               , o organizaciniu požiūriu nepriklausoma organizacija „Organisationseinheit Prüfbehörde“
                  27
                yra kontrolės institucija. Šios tarnybos valdė ir ankstesnę EGF paramą Vokietijai. Kai kurios EGF valdymo institucijos užduotys administraciniu susitarimu visam laikui perduotos VUT.

               Susijusios valstybės narės prisiimti įsipareigojimai

               44.Vokietija pateikė visas būtinas garantijas, kad:

               –suteikiant galimybę naudotis siūlomais veiksmais ir juos įgyvendinant bus laikomasi vienodo požiūrio ir nediskriminavimo principo;

               –buvo laikytasi nacionaliniuose ir ES teisės aktuose nustatytų su kolektyviniu atleidimu susijusių reikalavimų;

               –„GMH Guss“, kuri po darbuotojų atleidimo tęsė veiklą, įvykdė teisinius reikalavimus, reglamentuojančius darbuotojų atleidimą, ir atitinkamai pasirūpino savo darbuotojais;

               –siūlomi veiksmai nebus finansiškai remiami iš kitų Sąjungos fondų ar pagal kitas finansines priemones ir bus išvengta bet kokio dvigubo finansavimo;

               –siūlomi veiksmai papildys struktūrinių fondų lėšomis finansuojamus veiksmus;

               –finansinė parama EGF lėšomis atitiks procedūrines ir materialines Sąjungos taikomas valstybės pagalbos taisykles.

               POVEIKIS BIUDŽETUI

               Biudžeto pasiūlymas

               45.EGF lėšų didžiausia metinė suma neviršija 186 mln. EUR (2018 m. kainomis), kaip nustatyta 2020 m. gruodžio 17 d. Tarybos reglamento (ES, Euratomas) Nr. 2020/2093, kuriuo nustatoma 2021–2027 m. daugiametė finansinė programa
                  28
               , 8 straipsnio 1 dalyje.

               46.Išnagrinėjusi paraišką pagal taikytinas EGF reglamento 13 straipsnio 1 dalies sąlygas ir atsižvelgusi į tikslinių paramos gavėjų skaičių, siūlomus veiksmus ir numatytas išlaidas, Komisija siūlo mobilizuoti iš EGF 1 081 706 EUR sumą, atitinkančią 60 proc. siūlomų veiksmų bendrų išlaidų, kad būtų suteikta finansinė parama pagal pateiktą paraišką.

               47.Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nustatyta 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  29
               , 9 punkte.

               Susiję teisės aktai

               48.Komisija, pateikdama šį pasiūlymą dėl sprendimo mobilizuoti EGF lėšas, Europos Parlamentui ir Tarybai taip pat pateikia pasiūlymą pervesti 1 081 706 EUR sumą į atitinkamą biudžeto eilutę.

               49.Kartu su šiuo pasiūlymu dėl sprendimo mobilizuoti EGF lėšas Komisija įgyvendinimo aktu priims sprendimą dėl finansinės paramos, kuris įsigalios tą dieną, kai Europos Parlamentas ir Taryba priims siūlomą sprendimą mobilizuoti EGF lėšas.

               2021/0107 (BUD)

               Pasiūlymas

               EUROPOS PARLAMENTO IR TARYBOS SPRENDIMAS

               dėl Europos prisitaikymo prie globalizacijos padarinių fondo lėšų mobilizavimo pagal
                  Vokietijos paraišką „EGF/2020/003 DE/GMH Guss“

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  30
               , ypač į jo 15 straipsnio 4 dalį,

               atsižvelgdami į 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  31
               , ypač į jo 9 punktą,

               atsižvelgdami į Europos Komisijos pasiūlymą,

               kadangi:

               (1)Europos prisitaikymo prie globalizacijos padarinių fondo (EGF) tikslas – teikti paramą atleistiems darbuotojams ir savarankiškai dirbantiems asmenims, kurių veikla nutrūko dėl globalizacijos sukeltų esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)EGF lėšų didžiausia metinė suma negali viršyti 186 mln. EUR (2018 m. kainomis), kaip nustatyta Tarybos reglamento (ES, Euratomas) 2020/2093
                  32
                8 straipsnio 1 dalyje;

               (3)2020 m. gruodžio 15 d. Vokietija pateikė paraišką dėl finansinės paramos iš EGF, nes iš Vokietijos įmonės „GMH Guss GmbH“ atleista darbuotojų. Paraiška buvo papildyta papildoma informacija, pateikta pagal Reglamento (ES) Nr. 1309/2013 8 straipsnio 3 dalį. Paraiška atitinka EGF finansinės paramos sumai nustatyti taikomus reikalavimus, kaip išdėstyta Reglamento (ES) Nr. 1309/2013 13 straipsnyje;

               (4)todėl iš EGF turėtų būti mobilizuota 1 081 706 EUR suma finansinei paramai pagal Vokietijos pateiktą paraišką suteikti;

               (5)siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

               1 straipsnis

               2021 finansinių metų Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 1 081 706 EUR įsipareigojimų ir mokėjimų asignavimų sumą.

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas nuo [sprendimo priėmimo data]
                  33*.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        OL L 347, 2013 12 20, p. 855.

                     (2)

                        Reglamentas (ES) Nr. 1309/2013 taikomas visoms paraiškoms, gautoms iki 2020 m. gruodžio 31 d.

                     (3)

                        Pagal EGF reglamento 3 straipsnį.

                     (4)

                        2012 m. lapkričio 8 d. Komisijos reglamentas (ES) Nr. 1046/2012, kuriuo įgyvendinamos Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo nuostatos dėl naujojo regionų suskirstymo laiko eilučių perdavimo (OL L 310, 2012 11 9, p. 34).

                     (5)

                        OL L 393, 2006 12 30, p. 1.

                     (6)

                        Pagal Reglamento (ES) Nr. 1309/2013 7 straipsnio 4 dalį.

                     (7)

                        Patronuojamosios bendrovės „Friedrich Wilhelms-Hütte Eisenguss GmbH“ ir „Friedrich Wilhems-Hütte GmbH“, įsikūrusios Miulheime prie Rūro.

                     (8)

                        Patronuojamoji bendrovė „Dieckerhoff Guss GmbH“ Gevelsberge ir patronuojamoji bendrovė „Walter Hundhausen GmbH“ (taip pat pagrindinė „GMH Guss GmbH“ buveinė) Švertėje.

                     (9)

                        1998 m. liepos 20 d. Tarybos direktyva 98/59/EB dėl valstybių narių įstatymų, susijusių su kolektyviniu atleidimu iš darbo, suderinimo (OL L 225, 1998 8 12, p. 16).

                     (10)

                        Bundesverband der Deutschen Gießerei-Industrie (BDGUss): Die Gießerei-Industrie. Eine starke Branche in Zahlen (2019).

                     (11)

                        https://www.bdguss.de/branche/rolle-bedeutung/

                     (12)

                        Bundesverband der Deutschen Gießerei-Industrie (BDGUss): Branchenkennzahlen – Die deutsche Gießerei-Industrie (2019).

                     (13)

                        https://www.vda.de/de/services/zahlen-und-daten/jahreszahlen/automobilproduktion sowie https://www.quest-trendmagazin.de/automobilindustrie/internationalisierung/weltregion-automobilproduktion.html

                     (14)

                  https://www.oica.net/category/production-statistics/2018-statistics/
                  ;
                  https://www.acea.be/statistics/article/eu-commercial-vehicle-production

                     (15)

                        Deutsche Bank Research (2020): Automobilindustrie – Produktion in China überflügelt heimische Fertigung; Eurofound (2016): -ERM report 2016: Globalisation slowdown? Recent evidence of offshoring and reshoring in Europe; Eurofound (2020): ERM report 2020: Restructuring across borders.

                     (16)

                        Skaičiuojama kaip bendrasis kompensuotasis tonažas (angl. Compensated Gross Tonnage, CGT).

                     (17)

                        Feldhoff, Thomas (2020): Gießereibranche unter Anpassungsdruck: Ausgewählte Entwicklungstrends.

                     (18)

                        Stephen, Sophie (2020): Deutsche Gussproduktion 2019 und Ausblick 2020, in: GIESSEREI, 04/2020.

                     (19)

                        https://ec.europa.eu/social/main.jsp?catId=582&langId=en

                     (20)

                        https://www.serbianmonitor.com/en/chinas-mei-ta-opens-second-factory-in-obrenovac/

                     (21)

                        Pagal Vokietijos teisės aktus įsteigti perkėlimo bendrovę nėra privaloma. Darbuotojus atleidžianti įmonė neturi jokios prievolės prisidėti prie perkėlimo bendrovės kūrimo. Jei darbuotojus atleidžianti įmonė nusprendžia neprisidėti, perkėlimo bendrovė nekuriama. Jei darbuotojus atleidžianti įmonė nusprendžia prisidėti ir jei socialiniai partneriai sutinka su tokios bendrovės kūrimu, vadovaujamasi Vokietijos teisės aktuose (SGB III 110 ir 111 str.) nustatytomis teisinėmis procedūromis.

                     (22)

                        Siekiant užtikrinti saugias sąlygas besimokantiesiems klasėse, naudojami greitieji COVID-19 testai.

                     (23)

                        Kad būtų išvengta dešimtųjų dalių, numatomos išlaidos vienam darbuotojui suapvalintos. Tačiau suapvalinimas neturi įtakos visai kiekvienos priemonės išlaidų sumai – ji lieka tokia, kokia nurodyta Vokietijos pateiktoje paraiškoje.

                     (24)

                        Bendros sumos netikslios dėl suapvalinimo.

                     (25)

                        Prie asmeninių poreikių pritaikytų paslaugų paketą, kurį sudaro mokamos išmokos ir aktyvios darbo rinkos priemonės, galima pradėti naudoti iškart, kai darbuotojai oficialiai patenka į perkėlimo bendrovę. Iš pat pradžių darbuotojams mokamos mokymo išmokos (Transferkurzarbeitergeld), atitinkančios EGF reikalavimus, o atleisti iš darbo darbuotojai dalyvauja aktyviose darbo rinkos priemonėse.

                     (26)

                        Tačiau grupėje „Gruppe Europäische Fonds für Beschäftigung“ kaip EGF valdymo institucija veikia „Referat EF 4“, o ESF valdymo institucija – „Referat EF 1“.

                     (27)

                        Organizacija „Organisationseinheit Prüfbehörde“ yra nepriklausoma audito ir kontrolės institucija, tiesiogiai atskaitinga nepolitiniam valstybės sekretoriui.

                     (28)

                        OL L 433 I, 2020 12 22, p. 15.

                     (29)

                        OL L 433 I, 2020 12 22, p. 29.

                     (30)

                        OL L 347, 2013 12 20, p. 855.

                     (31)

                        OL L 433 I, 2020 12 22, p. 29.

                     (32)

                        2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433 I, 2020 12 22, p. 15).

                     (33)
                  *
                        Datą įrašo Parlamentas prieš paskelbiant OL.


               EUROPOS KOMISIJA
            Briuselis, 2021 04 27
            COM(2021) 212 final
            2021/0109(BUD)
            Pasiūlymas
            EUROPOS PARLAMENTO IR TARYBOS SPRENDIMAS
            dėl Europos prisitaikymo prie globalizacijos padarinių fondo lėšų mobilizavimo pagal Belgijos paraišką „EGF/2020/005 BE/Swissport“

               AIŠKINAMASIS MEMORANDUMAS

               PASIŪLYMO APLINKYBĖS

               1.Europos prisitaikymo prie globalizacijos padarinių fondo (EGF) finansinės paramos taisyklės nustatytos 2013 m. gruodžio 17 d. Europos Parlamento ir Tarybos reglamente (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  1
                (toliau – EGF reglamentas)
                  2
               .

               2.2020 m. gruodžio 22 d. Belgija pateikė paraišką „EGF/2020/005 BE/Swissport“ dėl finansinės paramos iš EGF, nes iš „Swissport Belgium
                  3
               “ Belgijoje buvo atleista darbuotojų
                  4
               .

               3.Įvertinusi šią paraišką Komisija, laikydamasi visų EGF reglamento taikytinų nuostatų, padarė išvadą, kad EGF finansinės paramos suteikimo sąlygos yra įvykdytos.

               PARAIŠKOS SANTRAUKA

                        EGF paraiška

                        „EGF/2020/005 BE/Swissport“

                        Valstybė narė

                        Belgija

                        Paraiškos pateikimo data

                        2020 m. gruodžio 22 d.

                        Paraiškos gavimo patvirtinimo data

                        2020 m. gruodžio 22 d.

                        Prašymo pateikti papildomos informacijos data

                        2021 m. sausio 5 d.

                        Papildomos informacijos pateikimo terminas

                        2021 m. vasario 16 d.

                        Vertinimo atlikimo terminas

                        2021 m. gegužės 11 d.

                        Intervencijos kriterijus

                        EGF reglamento 4 straipsnio 1 dalies a punktas

                        Pagrindinė įmonė

                        „Swissport Belgium“

                        Susijusių įmonių skaičius

                        1

                        Ekonominės veiklos sektorius (-iai)

                        (NACE 2 red. skyrius)
                           5

                        52 skyrius (Sandėliavimas ir transportui būdingų paslaugų veikla)

                        81 skyrius (Pastatų aptarnavimas ir kraštovaizdžio tvarkymas)
                           6

                        Ataskaitinis laikotarpis (keturių mėnesių)

                        2020 m. birželio 9 d. – 2020 m. spalio 9 d.

                        Atleistų darbuotojų skaičius ataskaitiniu laikotarpiu (a)

                        1 468

                        Atleistų darbuotojų skaičius prieš ataskaitinį laikotarpį ar po jo (b)

                        0

                        Bendras atleistų darbuotojų skaičius a + b)

                        1 468

                        Bendras reikalavimus atitinkančių paramos gavėjų skaičius

                        1 468

                        Bendras tikslinių paramos gavėjų skaičius

                        1 468

                        Prie individualių poreikių pritaikytoms paslaugoms skirtas biudžetas (EUR)

                        5 977 108

                        EGF paramai įgyvendinti skirtas biudžetas
                           7
                         (EUR)

                        221 600

                        Visa suma (EUR)

                        6 198 708

                        EGF parama (60 proc.) (EUR)

                        3 719 224

               PARAIŠKOS VERTINIMAS

               Procedūra

               4.Belgija paraišką „EGF/2020/005 BE/Swissport“ pateikė 2020 m. gruodžio 22 d., t. y. per 12 savaičių nuo dienos, kurią buvo įgyvendinti EGF reglamento 4 straipsnyje išdėstyti intervencijos kriterijai. 2021 m. sausio 5 d. Komisija patvirtino gavusi paraišką ir tą pačią dieną Belgijos paprašė pateikti papildomos informacijos. Papildoma informacija pateikta per šešias savaites nuo prašymo gavimo. 12 savaičių terminas, skaičiuojamas nuo užpildytos paraiškos pateikimo datos, iki kurio Komisija turėtų baigti pareiškėjo atitikties EGF finansinės paramos suteikimo sąlygoms vertinimą, baigiasi 2021 m. gegužės 11 d.

               Paraiškos atitiktis reikalavimams

               Susijusios įmonės ir paramos gavėjai

               5.Paraiška teikiama dėl 1 468 darbuotojų, kurie buvo atleisti iš „Swissport Belgium“. Atleista darbuotojų visoje Belgijoje.

               6.Belgijos pateikta paraiška atitinka EGF reglamento 4 straipsnio 1 dalies a punkte nustatytus intervencijos kriterijus, pagal kuriuos per keturių mėnesių laikotarpį iš valstybės narės įmonių turi būti atleista ne mažiau kaip 500 darbuotojų, įskaitant tiekėjus ir tolesnės gamybos grandies įmones ir (arba) savarankiškai dirbančius asmenis, kurių veikla nutrūko.

               7.Šios paraiškos ataskaitinis keturių mėnesių laikotarpis: 2020 m. birželio 9 d. – 2020 m. spalio 9 d.

               8.Ataskaitiniu laikotarpiu iš „Swissport Belgium“ atleisti 1 468 darbuotojai.

               Atleistų darbuotojų ir darbo veiklą nutraukusių asmenų apskaičiavimas

               9.Visi atleisti darbuotojai pradėti skaičiuoti nuo darbdavio individualaus įspėjimo apie darbuotojo atleidimą arba darbo sutarties nutraukimą dienos.

               Reikalavimus atitinkantys paramos gavėjai

               10.Bendras reikalavimus atitinkančių paramos gavėjų skaičius yra 1 468.

               Darbuotojų atleidimo ir pasaulinės finansų ir ekonomikos krizės sąsaja

               11.2020 m. kovo 11 d. Pasaulio sveikatos organizacija COVID-19 protrūkį paskelbė pandemija. 2020 m. gegužės 27 d. Komisija komunikate „ES biudžetas Europos ekonomikos gaivinimo planui įgyvendinti“
                  8
                pareiškė, kad dėl pandemijos kilo ekonomikos krizė, ir išdėstė ekonomikos gaivinimo planą. Tai EGF leidžia kaip neatidėliotinos atsakomosios pagalbos priemonę teikti paramą žmonėms, kurie dėl pasaulinės finansų ir ekonomikos krizės neteko darbo.

               12.Dėl pandemijos 2020 m. pirmąjį pusmetį ES patyrė didžiausią nuosmukį per visą savo istoriją. Pagal Komisijos 2021 m. žiemos (laikinąją) Europos ekonominę prognozę
                  9
                numatoma, kad 2020 m. ES BVP sumažės apie 6,3 proc., o 2021 m. ir 2022 m. atitinkamai augs 3,7 proc. ir 3,9 proc.

               13.Siekdama suvaldyti COVID-19 pandemiją, 2020 m. kovo 18 d. Belgija pradėjo taikyti izoliavimo priemones. Tai tiesiogiai paveikė Briuselio oro uoste veiklą vykdančius oro vežėjus ir įmones. Pirmąją izoliavimo priemonių taikymo savaitę (kovo 16–22 d.) šiame oro uoste vykdyti tik 578 skrydžiai – 58 proc. mažiau, nei 2020 m. sausio mėn. Vėlesnėmis savaitėmis keleivinių lėktuvų judėjimas šiame oro uoste beveik visiškai sustojo, buvo vykdomi tik keli repatriacijos, greitosios medicinos pagalbos ar diplomatiniai skrydžiai.

               14.Per visus 2020 m., palyginti su 2019 m., tarptautinis keleivių srautas sumažėjo 60 proc. (nuo 4,5 mlrd. iki 1,8 mlrd. keleivių), o 50 proc. visų orlaivių liko stovėti angaruose
                  10
               .

               15.Ataskaitoje Europos Parlamentui ir Tarybai dėl oro susisiekimo paslaugų teikimo Bendrijoje bendrųjų taisyklių, atsižvelgiant į COVID-19 pandemiją
                  11
                Komisija pripažino, kad antžeminių paslaugų teikimui padarytas ypač didelis poveikis ir egzistuoja reali rizika 2021 m. sulaukti tolesnių antžeminių paslaugų teikėjų bankrotų.

               16.„Swissport Belgium“, viena iš dviejų šio oro uosto antžeminių paslaugų teikėjų, suteikdavo 60 proc. oro uosto tvarkymo ir valymo paslaugų. Prieš prasidedant pandemijai „Swissport Belgium“ sėkmingai vykdė gaivinimo planą – palyginti su 2018 m. ketvirtu ketvirčiu, 2019 m. ketvirtą ketvirtį bendra apyvarta padidėjo 5,8 proc. 2020 m. vasario 20 d. valdybos posėdyje „Swissport“ pristatė apyvartos prognozę, pagal kurią 2020 m. numatyta 4,5 mln. EUR nuostolių – 37 proc. mažiau nei 2019 m.

               17.Tačiau jau iki 2020 m. gegužės mėn. tapo aišku, kad oro transporto ir oro uostų veiklai atkurti prireiks daug laiko. „Swissport Belgium“, atsižvelgdama į klientų veiklos atnaujinimo prognozes, numatė, kad iki 2020 m. pabaigos jos veiklos mastas, palyginti su laikotarpiu prieš pandemiją, sudarys apie 40 proc., o 2021 m. jis greičiausiai bus ne didesnis nei 70–80 proc.
                  12
               . Tris mėnesius nevykdžiusi veiklos ir pritrūkusi lėšų „Swissport“ kreipėsi dėl bankroto. Briuselio teismas įmonės bankrotą paskelbė 2020 m. birželio 9 d., likus savaitei iki numatyto Europos skrydžių Briuselio uoste atnaujinimo (numatyta, kad skrydžius 60 krypčių vykdys 20 oro transporto bendrovių)
                  13
               .

               18.„Aviapartner Belgium“, kita oro uosto antžeminių paslaugų teikėja, taip pat patyrė didelių sunkumų ir stokojo lėšų dėl pandemijos sukelto veiklos sustabdymo; jos pajamos, palyginti su priešpandeminiu laikotarpiu, krito 95 proc. Praėjus aštuonioms dienoms po „Swissport“ bankroto, Belgijos ministrų taryba, norėdama išvengti „Aviapartner“ bankroto ir situacijos, kai oro uostas netektų visų antžeminių paslaugų teikėjų, šiai įmonei, tarpininkaujant Federalinei bendrininkavimo ir investicijų bendrijai (SFPI-FPIM)
                  14
                suteikė iki 25 mln. EUR vertės konvertuojamąją paskolą. Be antžeminių paslaugų teikėjų oro uoste negalėtų kilti ar leistis lėktuvai, vykdantys keleivinius ir krovininius skrydžius. Ši paskola leido užtikrinti „Aviapartner“ gyvybingumą, kad pasibaigus izoliavimo priemonėms oro uostas galėtų pratęsti veiklą.

               19.Iki šiol dėl sandėliavimo ir pagalbinės veiklos transporto sektoriui, įskaitant kitus sektorius, pateikta viena daugiasektorinė EGF paraiška
                  15
               , nurodant, kad jos pagrindas – dėl COVID-19 pandemijos kilusi ekonomikos krizė.

               Darbuotojų atleidimą ir veiklos nutraukimą lemiantys įvykiai

               20.2020 m. birželio 9 d., po daugybės savaičių neveiklos dėl beveik neteiktų antžeminių paslaugų oro uoste, paskelbtas „Swissport Belgium“ bankrotas. Be to, esant dideliam netikrumui dėl trumpalaikio keleivių oro transporto sektoriaus atsigavimo, nebuvo nė vienos įmonės, kuri būtų norėjusi perimti „Swissport Belgium“ vykdytą aptarnavimo veiklą
                  16
               . Šie du susiję įvykiai lėmė, kad buvo atleista darbuotojų, dėl kurių teikiama ši paraiška.

               Tikėtinas darbuotojų atleidimo poveikis vietos, regiono ar šalies ekonomikai ir užimtumui

               21.Briuselio prekybos rūmų ir Flandrijos darbuotojų organizacijos „Voka“ duomenimis
                  17
                Briuselio oro uoste yra 24 000 tiesioginių ir 40 000 netiesioginių darbo vietų.

               22.„Swissport Belgium“ atleisti darbuotojai iš visos šalies regionų – Briuselio (29 proc.), Flandrijos (52 proc.) ir Valonijos (19 proc.).

               23.2020 m. spalio mėn., nors ir taikyta sutrumpinto darbo laiko tvarka, nedarbo lygis šalyje nuo 2019 m. spalio mėn. padidėjo 1,3 procentinio punkto ir siekė 6,4 proc.
                  18
               . Flandrijoje, kurios teritorijoje veikia Briuselio oro uostas, nedarbo lygis 2020 m. spalio mėn., palyginti su 2019 m. spalio mėn., padidėjo vienu procentiniu punktu ir pasiekė 4,4 proc. Valonijoje 2020 m. trečiąjį ketvirtį vyrų nedarbo lygis buvo 8,3 proc., o tai beveik dviem procentiniais punktais daugiau nei šios grupės šalies vidurkis. Staigus tam tikrų pagrindinių sektorių (viešojo maitinimo, turizmo, kultūros ir pan.) uždarymas ypač paveikė Briuselio darbo rinką – nedarbo lygis 2020 m. trečiąjį ketvirtį čia pasiekė 15 proc. (+2 procentinių punktų metinis pokytis)
                  19
               .

               24.Belgijos valdžios institucijos nerimauja, kad dėl kylančio nedarbo iš naujo įdarbinti darbuotojus, priklausančius nepalankioje padėtyje esančioms grupėms, gali būti dar sudėtingiau. Didelė buvusių „Swissport“ darbuotojų dalis priskiriami šiai kategorijai, nes tai dažniausiai žemos ar vidutinės kvalifikacijos darbuotojai, o maždaug trečdalis jų (32,5 proc.) yra vyresni nei 50 metų. Norint šiai darbuotojų grupei suteikti daugiau galimybių įsidarbinti iš naujo, jiems ieškant darbo reikia papildomų gairių ir paramos, taip pat reikalingos jų poreikiams pritaikytos kvalifikacijos kėlimo ir perkvalifikavimo paslaugos.

               Tiksliniai paramos gavėjai ir siūlomi veiksmai

               Tiksliniai paramos gavėjai

               25.Numatyta, kad priemonėmis pasinaudos visi atleisti darbuotojai. Darbuotojų pasiskirstymas pagal lytį, pilietybę ir amžiaus grupę:

                        Kategorija

                        Bendras
                           tikslinių paramos gavėjų skaičius

                        Lytis:

                        Vyrai:

                        1 086

                        (73,98 proc.)

                        Moterys:

                        382

                        (26,02 proc.)

                        Pilietybė:

                        ES piliečiai:

                        1 400

                        (95,37 proc.)

                        Ne ES piliečiai:

                        68

                        (4,63 proc.)

                        Amžiaus grupė:

                        15–24 metų:

                        83

                        (5,65 proc.)

                        25–29 metų:

                        184

                        (12,53 proc.)

                        30–54 metų:

                        1 001

                        (68,19 proc.)

                        55–64 metų:

                        199

                        (13,56 proc.)

                        daugiau kaip 64 metų:

                        1

                        (0,07 proc.)

               Siūlomų veiksmų tinkamumas

               26.Individualiems poreikiams pritaikytos paslaugos, kurios bus teikiamos atleistiems darbuotojams, apima toliau išvardytus veiksmus.

               –Informavimas, pagalba ieškant darbo ir profesinis orientavimas. Greta bendro ir individualaus informavimo priemonių, tai apims darbuotojų profiliavimą, konsultacijas dėl atleistųjų iš darbo įsidarbinimo, aktyvų orientavimą siekiant padėti susirasti darbą ir tarpininkavimą ieškant darbo. Taip pat bus organizuojamos darbo mugės.

               –Mokymas. Siekiant atsižvelgti į darbuotojų poreikius, bus siūlomas konkretus mokymas. Tai apims horizontaliojo mokymo kursus, pvz., užsienio kalbos ir IRT, profesinį įgūdžių, reikalingų oro uosto paslaugų sektoriuje ar sektoriuose, kuriuose trūksta darbo jėgos, mokymą.

               –Mokymas darbo vietoje. Jis bus siūlomas tose darbo vietose, kuriose trūksta tinkamų kandidatų. Sėkmingai baigus mokymą, atitinkamam darbuotojui bus pasiūlyta pasirašyti darbo sutartį.

               –Pagalba verslui kurti. Siekiant plėtoti perspektyvius verslo ar savarankiško darbo projektus, savarankiškai dirbti norinčius darbuotojus rems regioninės organizacijos. Ši parama gali apimti planavimą, galimybių studijas, verslo planų rengimą, pagalbą nustatant finansavimo galimybes ir pan.

               –Parama verslui steigti. Verslą ar individualią savarankišką veiklą pradedantiems darbuotojams bus suteiktas iki 15 000 EUR dydžio įnašas.

               –Paskatos ir išmokos. 1) Darbo paieškos ir mokymo išmokos. Darbuotojams bus skiriama po 1 EUR už valandą veiksmingo dalyvavimo mokymuose ar darbo paieškos veikloje. 2) Su kelionėmis susijusių išlaidų padengimas. Siekiant skatinti regioninį ir tarpregioninį judumą, darbuotojams, kurie įsidarbina darbo vietoje, kuri yra daugiau kaip 60 km nuo namų ar tokiu atstumu, dėl kurio jiems kelionė į darbą pirmyn ir atgal trunka ilgiau nei keturias valandas, išmokama vienkartinė 500 EUR išmoka, jei jie į darbą važiuoja individualiu transportu, arba 750 EUR išmoka, jei į darbą važiuoja viešuoju transportu. 3) Priemoka už laužomus lyčių stereotipus. Mažiau atstovaujamos lyties darbuotojams, kurie pasirenka profesinį mokymą srityje, kurios darbo vietose vyrauja ypač didelė lyčių disproporcija
                  20
               , per du kartus išmokama 700 EUR priemoka – pirmą kartą mokymo pradžioje, antrą kartą – mokymo pabaigoje.
                  4) Išmoka verslui kurti. Darbuotojams, besirengiantiems pradėti savo verslą, bus skiriama 350 EUR mėnesinė išmoka ne ilgesnį kaip 12 mėnesių laikotarpį. Norint paremti savarankiškai dirbti pradėjusius asmenis pirmaisiais jų veiklos mėnesiais, ne ilgesnį kaip penkių mėnesių laikotarpį taip pat bus skiriama 200 EUR parama. 5) Grįžimo mokytis išmoka. Darbuotojams, pradedantiems bent metų trukmės aukštojo mokslo nuolatinių studijų programą ar bent trijų mėnesių kvalifikacinį mokymą, kad įgautų įgūdžių, reikalingų paklausiose darbo vietose ir kurioms sudėtinga rasti darbuotojų, taip pat darbo vietose, susijusiose su ypatingos svarbos funkcijomis ir pan.
                  21
               , bus skiriamos 350 EUR mėnesinės išmokos.

               27.Dėl COVID-19 pandemijos išplėtota sanitarinės higienos samprata – tai reikalinga siekiant užtikrinti priemonių įgyvendinimą.

               28.Čia aprašyti siūlomi veiksmai yra aktyvios darbo rinkos priemonės, priskiriamos prie tinkamų finansuoti veiksmų, apibrėžtų EGF reglamento 7 straipsnyje. Šie veiksmai nepakeičia pasyvių socialinės apsaugos priemonių.

               29.Belgija pateikė reikiamą informaciją apie atitinkamai įmonei privalomus veiksmus, kaip nustatyta nacionalinėje teisėje arba kolektyvinėse sutartyse. Patvirtinta, kad EGF finansinė parama šių veiksmų nepakeis.

               Biudžeto sąmata

               30.Numatomos visos išlaidos yra 6 198 708 EUR, iš jų prie individualių poreikių pritaikytoms paslaugoms skiriama 5 977 108 EUR, o parengiamajai, valdymo, informavimo ir viešinimo, kontrolės ir ataskaitų teikimo veiklai – 221 600 EUR.

               31.Bendra iš EGF prašomos finansinės paramos suma yra 3 719 224 EUR (60 proc. visų išlaidų).

                        Veiksmai

                        Numatomas dalyvių skaičius

                        Numatomos išlaidos vienam dalyviui
                        (EUR)
                           22

                        Numatomos visos išlaidos

                        (EUR)
                           23

                        Prie individualių poreikių pritaikytos paslaugos (veiksmai pagal EGF reglamento 7 straipsnio 1 dalies a ir c punktus)

                        Informavimas, pagalba ieškant darbo ir profesinis orientavimas.

                        1 468

                        2 230

                        3 273 787

                        Mokymas, perkvalifikavimas ir profesinis mokymas

                        610

                        3 534

                        2 155 437

                        Mokymas darbo vietoje

                        10

                        1 440

                        14 396

                        Pagalba verslui kurti

                        70

                        2 000

                        139 988

                        Parama verslui steigti

                        12

                        10 000

                        120 000

                        Tarpinė suma a):

                        Prie individualių poreikių pritaikytų paslaugų paketo procentinė dalis

                        –

                        5 703 608

                        (95,42 proc.)

                        Išmokos ir paskatos (veiksmai pagal EGF reglamento 7 straipsnio 1 dalies b punktą)

                        Paskatos ir išmokos

                        367

                        745

                        273 500

                        Tarpinė suma b):

                        Prie individualių poreikių pritaikytų paslaugų paketo procentinė dalis

                        –

                        273 500

                        (4,58 proc.)

                         Veiksmai pagal EGF reglamento 7 straipsnio 4 dalį

                        1. Parengiamoji veikla

                        –

                        6 000

                        2. Valdymas

                        –

                        52 420

                        3. Informavimas ir viešinimas

                        –

                        55 000

                        4. Kontrolė ir ataskaitų teikimas

                        –

                        108 180

                        Tarpinė suma c):

                        Bendrų išlaidų procentinė dalis

                        –

                        221 600

                        (3,57 proc.)

                        Visos išlaidos (a + b + c):

                        –

                        6 198 708

                        EGF parama (60 proc. visų išlaidų)

                        –

                        3 719 224

               32.Lentelėje nurodytiems veiksmams, kaip ir veiksmams pagal EGF reglamento 7 straipsnio 1 dalies b punktą, skirtos išlaidos neviršija 35 proc. bendrų išlaidų, skirtų suderintam prie individualių poreikių pritaikytų paslaugų paketui. Belgija patvirtino, kad šie veiksmai taikomi su sąlyga, kad tiksliniai paramos gavėjai patys aktyviai dalyvaus darbo paieškos ar mokymosi veikloje.

               33.Belgija patvirtino, kad investicijų, skirtų pradedantiems savarankišką veiklą ar verslą asmenims ir darbuotojams, perimantiems įmonę, sąnaudos neviršys 15 000 EUR vienam paramos gavėjui.

               Išlaidų tinkamumo finansuoti laikotarpis

               34.Prie individualių poreikių pritaikytas paslaugas tiksliniams paramos gavėjams Belgija pradėjo teikti 2020 m. birželio 9 d. Todėl šių veiksmų išlaidos bus laikomos tinkamomis finansuoti EGF lėšomis nuo 2020 m. birželio 9 d. iki 2022 m. gruodžio 22 d.

               35.Pirmąsias administracines išlaidas, susijusias su EGF įgyvendinimu, Belgija patyrė 2020 m. birželio 10 d. Todėl parengiamosios, valdymo, informavimo ir viešinimo, kontrolės ir ataskaitų teikimo veiklos išlaidos laikomos tinkamomis finansuoti EGF finansinės paramos lėšomis nuo 2020 m. birželio 10 d. iki 2023 m. birželio 22 d.

               Nacionalinių ar Sąjungos fondų finansuojamų veiksmų papildomumas

               36.Nacionalinio išankstinio finansavimo arba bendro finansavimo šaltiniai yra Région de Bruxelles-Capitale/Brussels Hoofdstedelijk Gewest, Vlaams Gewest ir Région Wallonne lėšos.

               37.Belgija patvirtino, kad pirmiau nurodytos EGF finansuojamos priemonės nebus remiamos pagal kitas Sąjungos finansines priemones.

               Tvarka, pagal kurią buvo konsultuotasi su tiksliniais paramos gavėjais ar jų atstovais arba socialiniais partneriais, vietos ir regioninėmis valdžios institucijomis

               38.Belgija nurodė, kad suderintas prie individualių poreikių pritaikytų paslaugų paketas parengtas 2020 m. lapkričio 3 d. ir 19 d. vykusiuose susitikimuose konsultuojantis su darbuotojų atstovais ir socialiniais partneriais. Belgijos valdžios institucijos taip pat susitiko su „Aviato vzw“, darbo ieškančių asmenų ir darbdavių užimtumo centro Briuselio oro uoste atstovais. Su „Aviato“, kuris specializuojasi aviacijos sektoriaus srityje, konsultuotasi dėl tinkamiausių kvalifikacijos kėlimo ir perkvalifikavimo mokymo programų, kurios galėtų būti siūlomos atleistiems darbuotojams.

               39.Šios paraiškos teikėjos yra Flandrijos, Valonijos ir Briuselio regionų valdžios institucijos. „Synerjob“, visų trijų Belgijos užimtumo tarnybų tarpregioninė bendradarbiavimo struktūra
                  24
               , siūlomiems veiksmams suteikia daugiau nuoseklumo.

               Valdymo ir kontrolės sistemos

               40.Paraiškoje pateiktas valdymo ir kontrolės sistemos aprašas, kuriame nurodyta susijusių įstaigų atsakomybė. Belgija pranešė Komisijai, kad finansinę paramą valdys ir kontroliuos tos pačios įstaigos, kurios valdo ir kontroliuoja Europos socialinio fondo Région de Bruxelles-Capitale/Brussels Hoofdstedelijk Gewest, Vlaams Gewest ir Région Wallonne teikiamą paramą.

               Susijusios valstybės narės prisiimti įsipareigojimai

               41.Belgija pateikė visas būtinas garantijas, kad:

               –suteikiant galimybę naudotis siūlomais veiksmais ir juos įgyvendinant bus laikomasi vienodo požiūrio ir nediskriminavimo principo;

               –buvo laikomasi nacionalinės ir ES teisės aktuose nustatytų su kolektyviniu atleidimu susijusių reikalavimų;

               –siūlomi veiksmai nebus finansiškai remiami iš kitų Sąjungos fondų ar pagal kitas finansines priemones ir bus išvengta bet kokio dvigubo finansavimo;

               –siūlomi veiksmai papildys struktūrinių fondų lėšomis finansuojamus veiksmus;

               –finansinė parama EGF lėšomis atitiks procedūrines ir materialines Sąjungos taikomas valstybės pagalbos taisykles.

               POVEIKIS BIUDŽETUI

               Biudžeto pasiūlymas

               42.EGF lėšų didžiausia metinė suma neviršija 186 mln. EUR (2018 m. kainomis), kaip nustatyta 2020 m. gruodžio 17 d. Tarybos reglamento (ES, Euratomas) 2020/2093, kuriuo nustatoma 2021–2027 m. daugiametė finansinė programa
                  25
               , 8 straipsnio 1 dalyje.

               43.Išnagrinėjusi paraišką pagal taikytinas EGF reglamento 13 straipsnio 1 dalies sąlygas ir atsižvelgusi į tikslinių paramos gavėjų skaičių, siūlomus veiksmus ir numatytas išlaidas, Komisija siūlo mobilizuoti iš EGF  3 719 224 EUR sumą, atitinkančią 60 proc. siūlomų veiksmų bendrų išlaidų, kad būtų suteikta finansinė parama pagal pateiktą paraišką.

               44.Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nustatyta 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  26
               , 9 punkte.

               Susiję teisės aktai

               45.Komisija, pateikdama šį sprendimo mobilizuoti EGF lėšas pasiūlymą, Europos Parlamentui ir Tarybai taip pat pateikia pasiūlymą pervesti 3 719 224 EUR sumą į atitinkamą biudžeto eilutę.

               46.Kartu su šiuo pasiūlymu dėl sprendimo mobilizuoti EGF lėšas Komisija įgyvendinimo aktu priims sprendimą dėl finansinės paramos, kuris įsigalios tą dieną, kai Europos Parlamentas ir Taryba priims siūlomą sprendimą mobilizuoti EGF lėšas.

               2021/0109 (BUD)

               Pasiūlymas

               EUROPOS PARLAMENTO IR TARYBOS SPRENDIMAS

               dėl Europos prisitaikymo prie globalizacijos padarinių fondo lėšų mobilizavimo pagal
                  Belgijos paraišką „EGF/2020/005 BE/Swissport“

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  27
               , ypač į jo 15 straipsnio 4 dalį,

               atsižvelgdami į 2020 m. gruodžio 16 d. Europos Parlamento, Europos Sąjungos Tarybos ir Europos Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo, taip pat dėl naujų nuosavų išteklių, įskaitant veiksmų gaires dėl naujų nuosavų išteklių nustatymo
                  28
               , visų pirma į jo 9 punktą;

               atsižvelgdami į Europos Komisijos pasiūlymą,

               kadangi:

               (1)Europos prisitaikymo prie globalizacijos padarinių fondo (toliau – EGF) tikslas – teikti paramą atleistiems darbuotojams ir savarankiškai dirbantiems asmenims, kurių veikla nutrūko dėl globalizacijos sukeltų esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)EGF lėšų didžiausia metinė suma negali viršyti 186 mln. EUR (2018 m. kainomis), kaip nustatyta Tarybos reglamento (ES, Euratomas) 2020/2093
                  29
                8 straipsnio 1 dalyje;

               (3)2020 m. gruodžio 22 d. Belgija pateikė paraišką mobilizuoti EGF lėšas dėl darbuotojų atleidimo iš „Swissport“ Belgijoje. Į ją buvo įtraukta papildoma informacija, pateikta pagal Reglamento (ES) Nr. 1309/2013 8 straipsnio 3 dalį. Paraiška atitinka EGF finansinės paramos sumai nustatyti taikomus reikalavimus, kaip išdėstyta Reglamento (ES) Nr. 1309/2013 13 straipsnyje;

               (4)todėl iš EGF turėtų būti mobilizuota 3 719 224 EUR suma finansinei paramai pagal Belgijos pateiktą paraišką suteikti;

               (5)siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

               1 straipsnis

               2021 finansinių metų Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 3 719 224 EUR įsipareigojimų ir mokėjimų asignavimų sumą.

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas nuo [sprendimo priėmimo dienos]
                  30*.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        OL L 347, 2013 12 20, p. 855.

                     (2)

                        Reglamentas (ES) Nr. 1309/2013 taikomas visoms paraiškoms, gautoms iki 2020 m. gruodžio 31 d.

                     (3)

                        „Swissport Belgium“ sudaro „Swissport Belgium NV“ ir „Swissport Belgium Cleaning NV“.

                     (4)

                        Pagal EGF reglamento 3 straipsnį.

                     (5)

                        OL L 393, 2006 12 30, p. 1.

                     (6)

                        Valymo veikla priskiriama NACE 2 red. 81.2 grupei.

                     (7)

                        Pagal Reglamento (ES) Nr. 1309/2013 7 straipsnio 4 dalį.

                     (8)

                        „ES biudžetas Europos ekonomikos gaivinimo planui įgyvendinti“, COM(2020) 442 final.

                     (9)

                        2021 m. žiemos (laikinoji) Europos ekonominė prognozė:
                  https://ec.europa.eu/info/sites/info/files/economy-finance/ecfin_forecast_winter_2021_overview_en.pdf

                     (10)

                        ICAO.
                  https://www.icao.int/Newsroom/Pages/2020-passenger-totals-drop-60-percent-as-COVID19-assault-on-international-mobility-continues.aspx

                     (11)

                        COM(2020) 714

                     (12)

                  https://plus.lesoir.be/301092/article/2020-05-15/update-swissport-nannonce-pas-encore-de-licenciements-un-plan-attendu-pour-fin

                     (13)

                  https://www.rtl.be/info/belgique/economie/swissport-belgique-se-declare-en-faillite-pres-de-1-500-emplois-menaces-1223551.aspx

                     (14)

                        „Société fédérale de participations et d'investissement“ „Société - Federale Participatie en Investeringsmaatschappij“ (SFPI-FPIM).

                     (15)

                        „EGF/2020/002 EE Estonia tourism“, COM(2021) 151.

                     (16)

                  https://www.lalibre.be/economie/entreprises-startup/swissport-pas-de-reprise-pour-swissport-1-500-personnes-licenciees-5ee0e3137b50a66a594588f6

                     (17)

                  https://www.beci.be/nl/toekomst-van-brussels-airport-verzekeren-als-internationale-motor-van-onze-economie/

                     (18)

                  https://statbel.fgov.be/fr/themes/emploi-formation/marche-du-travail/emploi-et-chomage#figures

                     (19)

                  https://statbel.fgov.be/fr/themes/emploi-formation/marche-du-travail/emploi-et-chomage

                     (20)

                        Profesijos, kuriose dirba bent 75 proc. tos pačios lyties asmenų.

                     (21)

                  Paklausių darbo vietų, darbo vietų, kurioms sunku rasti darbuotojų, ar su ypatingos svarbos funkcijomis susijusių darbo vietų sąrašas.
                   „Métiers en tension de recrutement en Wallonie.
                   Liste des métiers/fonctions critiques et en pénurie“.
                   Le Forem 2020
                  .

                     (22)

                        Kad būtų išvengta dešimtųjų dalių, numatomos išlaidos vienam darbuotojui suapvalintos. Tačiau suapvalinimas neturi įtakos bendrai kiekvienos priemonės išlaidų sumai, kuri išlieka tokia, kokia nurodyta Belgijos pateiktoje paraiškoje.

                     (23)

                        Bendros sumos neatitinka, nes yra suapvalintos.

                     (24)

                        VDAB (Flandrijos užimtumo tarnyba), „Le Forem“ (Valonijos užimtumo tarnyba) ir „Actiris“ (Briuselio užimtumo tarnyba).

                     (25)

                        OL L 433 I, 2020 12 22, p. 11.

                     (26)

                        OL L 433 I, 2020 12 22, p. 28.

                     (27)

                        OL L 347, 2013 12 20, p. 855.

                     (28)

                        OL L 433 I, 2020 12 22, p. 28.

                     (29)

                        2020 m. gruodžio 17 d. Tarybos reglamentas (ES, Euratomas) 2020/2093, kuriuo nustatoma 2021–2027 m. daugiametė finansinė programa (OL L 433 I, 2020 12 22, p. 11).

                     (30)
                  *
                        Datą įrašo Parlamentas prieš paskelbiant OL.